वाराणसी के काशी विश्वनाथ मंदिर में विराजीं मां अन्नपूर्णा, CM योगी ने की प्राण प्रतिष्ठा
देवउठनी एकादशी के मौके पर आज मां अन्नपूर्णा मूर्ति की पुनर्स्थापना की जाएगी। ये मूर्ति करीब 108 साल पहले चोरी हो गई थी। पिछले 100 साल से इसे कनाडा के एक म्यूज़ियम में रखा हुआ था पीएम मोदी की कोशिशों के बाद इसे वापस लाया गया।
वाराणसी (उप्र): उत्तर प्रदेश के मुख्यमंत्री योगी आदित्यनाथ ने आज वाराणसी के काशी विश्वनाथ मंदिर में मां अन्नपूर्णा की मूर्ति की प्राण प्रतिष्ठा की। देवउठनी एकादशी के मौके पर आज वैदिक मंत्रोच्चार और पूरे विधि-विधान के साथ मां अन्नपूर्णा की प्रतिमा की पुनर्स्थापना की गई। ये मूर्ति करीब 108 साल पहले चोरी हो गई थी। पिछले 100 साल से इसे कनाडा के एक म्यूज़ियम में रखा हुआ था पीएम मोदी की कोशिशों के बाद इसे वापस लाया गया। काशी में कल रात से ही उत्सव जैसा माहौल है। अन्नपूर्णा देवी की शोभायात्रा यूपी के अलग अलग ज़िलों से होती हुई काशी पहुंची। खुद सीएम योगी ने काशी विश्वनाथ मंदिर में मां अन्नपूर्णा का स्वागत किया। उन्होंने कल बाबा विश्वनाथ मंदिर में पूजा अर्चना की और आज मंदिर परिसर के ईशान कोण में मां अन्नपूर्णा की मूर्ति को स्थापित किया गया। 